রাষ্ট্রপতি ভবনে ইফতার পার্টির আয়োজন না করার সিদ্ধান্ত নিলেন রাষ্ট্রপতি রামনাথ কোবিন্দ। তিনি জানিয়ে দিয়েছেন রাইসিনা হিলসে কোনও ধরনের ধর্মীয় অনুষ্ঠানই হবে না।

এই বিষয়ে অন্যান্য খবর

মমতার ছবি থাকবে রাষ্ট্রপতি ভবনে, দেখে নিন সেই শিল্পকর্ম


এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, গত জুলাইতে রাষ্ট্রপতি হিসেবে শপথ গ্রহণের পরেই রামনাথ জানিয়ে দিয়েছিলেন রাষ্ট্রপতি ভবনে কোনও ধরনের ধর্মীয় অনুষ্ঠানেই তাঁর সায় নেই। সেই মতো দিওয়ালি, বড়দিন কিংবা হোলি— কোনও অনুষ্ঠানই পালিত হয়নি রাইসিনা হিলসে। তখনই ধরে নেওয়া হয়েছিল ইফতার পার্টিও হবে না রাষ্ট্রপতি ভবনে। শেষ পর্যন্ত সেটাই হল।
রাষ্ট্রপতি থাকার সময়ে এপিজে আবদুল কালামও (২০০২-২০০৭) রাইসিনা হিলসে ইফতার পার্টি করতেন না। বরং ইফতার পার্টি বাবদ যা খরচ ধরা ছিল, সেই অর্থ তিনি অনাথ শিশুদের খাতে খরচ করতেন। কিন্তু তাঁর পরে প্রতিভা পাতিল ও প্রণব মুখোপাধ্যায়ের আমলে ইফতার পার্টি দেওয়া হতো। রামনাথের সময়ে আবার ফিরে এল কালামের সময়ের রীতি। তবে কালামের মতো রামনাথও পার্টির খরচের অর্থ অন্য কোনও খাতে খরচ করবেন কি না, তা অবশ্য জানা যায়নি।
প্রসঙ্গত, প্রধানমন্ত্রী নরেন্দ্র মোদীও ২০১৪ সাল থেকে ক্ষমতায় আসার পরে ইফতার পার্টিতে অংশ নেননি। ব্যস্ততার কারণেই তিনি ইফতারে অংশ নেন না বলে জানিয়েছেন মোদী।